40 ел эчендә беренче тапкыр – “Мунча Ташы” автобусы авариягә эләккән (ВИДЕО)

	Бүген 29 февраль көнне “Мунча Ташы” театрының автобусы трассада һәлакәткә юлыккан. Аллага шөкер, бар кеше дә исән-сау. Әмма барыбер дә күңелле хәл түгел. Күп тонналы зур автобус ап-ак кар өстендә юл читендә. “Матбугат.ру” һәлакәтнең ничек килеп чыкканын белеште. Укучыларыбызны һәм “Мунча Ташы” тамашачыларын тынычландырырга ашыгабыз.	 Театрның бер төркем артистлары һәм техник хезмәткәрләре төялгән автобус М7 трассасындагы Мамадыш районы тирәсендәге мәчет янында туктый. Кайберләре намаз укыйлар. Шуннан соң кузгалып киткәч күп тә үтми Кукмарага таба борыласы. Бүген “Мунча Ташы”ның концерты Кукмарада булырга тиеш иде. Авария аркасында ул булмый кала. Зур автобус берзаман юл кырыена китә башлый. Әллә юл кырыендагы саз, әллә башка нәрсә сәбәпче була. Һәрхәлдә, барысына да төгәл җавап ЮХИДИ тикшерүләреннән соң булачак. Автобус электр баганасына бәрелә, бу аның тизлеген бераз киметә. Пассажирлар арасында үлем-китем юк. Әмма бераз җәрәхәт алучылар да булган. Әнфис Кәлимуллинга гипс куярга мәҗбүр булганнар. Авария урынына Мамадыштан ашыгыч ярдәм машинасы килгән. Калганнар җиңел машинага утырып киткәннәр, автобус һәлакәт урынында калган. Аны юл читеннән чыгару җиңел түгел, чөнки ул 8-9 тонналы зур автобус.  Публикация от ❤ Матбугат [ нас 90 000 ] ❤ (@matbugat) 29 Фев 2020 в 8:09 PST 
	---	
Матбугат.ру

	№ --- | 29.02.2020	


